b'\n_START_ARTICLE_\nDet Syriske Nationalr\xc3\xa5d\n_START_PARAGRAPH_\nDet syriske nationalr\xc3\xa5d (arabisk: \xd8\xa7\xd9\x84\xd9\x85\xd8\xac\xd9\x84\xd8\xb3 \xd8\xa7\xd9\x84\xd9\x88\xd8\xb7\xd9\x86\xd9\x8a \xd8\xa7\xd9\x84\xd8\xb3\xd9\x88\xd8\xb1\xd9\x8a, al-Majlis al-Wa\xe1\xb9\xadan\xc4\xab as-S\xc5\xabri, fransk: Conseil national syrien) ogs\xc3\xa5 kendt som SNC, the Syrian National Transitional Council, eller The National Council of Syria, er en koalition af syriske modstandsgrupper, som har adresse i Istanbul._NEWLINE_R\xc3\xa5det blev dannet som en sammenslutning af den syriske opposition i 2011 under borgerkrigen i Syrien vendt mod Bashar al-Assads regering. Efter at det var dannet, bad r\xc3\xa5det selv om international anerkendelse, men afviste at have noget \xc3\xb8nske om at spille rollen som eksilregering. Det \xc3\xa6ndrede dog holdning nogle f\xc3\xa5 m\xc3\xa5neder senere, da volden i Syrien blev stadigt mere intens. Det syriske nationalr\xc3\xa5d s\xc3\xb8ger at bringe en ende p\xc3\xa5 Bashar al-Assads styre og at skabe en moderne, demokratisk stat. SNCs Nationale Charter n\xc3\xa6vner menneskerettigheder, uafh\xc3\xa6ngige domstole, pressefrihed, demokrati og politisk pluralisme som sine styrende principper. SNC har forbindelser til Den Frie Syriske H\xc3\xa6r, en halvmilit\xc3\xa6r enhed, som er delvist sammensat af deserteret personel fra regeringsh\xc3\xa6ren, og som har v\xc3\xa6ret aktiv under borgerkrigen._NEWLINE_I november 2012 gik r\xc3\xa5det ind p\xc3\xa5 at samles med adskillige oppositionsgrupper, som dannede Den syriske nationale koalition. SNC har 22 af de 60 pladser i denne koalition. Den 20. januar 2014 meddelte R\xc3\xa5det, at det ville forlade Den syriske nationale koalition, fordi koalitionen i forhandlingerne ville g\xc3\xa5 v\xc3\xa6k fra sin oprindelige holdning om "ikke at indlede forhandlinger", indtil pr\xc3\xa6sident Assad forlod embedet.'